Kayseri
38°44′00″N 35°29′00″E﻿ / ﻿38.73333°N 35.48333°E﻿ / 38.73333; 35.48333 Kayseri je veliki grad u centralnom dijelu Turske i glavni grad istoimene provincije. Granice grada Kayserija se poklapaju sa granicama metropolitanske općine Kayseri a sastoji se od 5 gradskih distrikta, dva distrikta koja čine jezgro grada: Kocasinan i Melikgazi i još tri distrikta koja postoje od 2004. godine: Hacılar, İncesu i Talas. Nalazi se u podnožju izumrlih vulkana planine Erciyes čiji se vrhovi izdižu 3.916 metara iznad nivoa mora. Grad se često citira kao jedan od prvih turskih gradova koji se svrstavaju u Anadolijske tigrove, gradove koji od 1980-tih imaju impresivnu stopu privrednog rasta. U gradu se nalazi niz historijskih spomenika, među kojima i nekoliko iz seldžučkog perioda. Ne samo zbog toga što se nalazi na turističkoj ruti prema poznatoj turskoj turističkoj atrakciji Kapadokiji, već i zbog mnogih znamenitosti, kao što su: spomenici u i oko grada iz seldžučkog i osmanlijskog doba, planine Erciyes kao planinarskog i alpinističkog centra, rijeke Zamantı kao rafting centra ili historijskih lokaliteta Kültepe, Ağırnas, Talas i Develija, mnogo turista se odluči posebno posjetiti grad Kayseri. Prema Turskom institutu za statistiku, u gradu je 2011. živjelo 844.656 stanovnika dok je u istom periodu Provinciju Kayseri naseljavalo 1.234.651 stanovnika.